Nordjyllands Politi har anholdt fem personer efter en større politijagt Himmerland og nordøstlige del af Østjylland.

De fem personer mistænkes alle for at være involveret i et skyderi i en lejlighed på Hostrupvænget i Hobro kort tid før klokken 18 lørdag. Her trængte to mænd ind i en lejlighed og skød en mand i benet og hoften. De to mænd flygtede fra Hobro i en mørk bil. De blev anholdt sammen med yderligere tre mænd i Havndal ved Hadsund. - Vi kan ikke sige noget om motivet, siger vagtchef ved Nordjyllands Politi Frank Liltorp. Nordjyllands Politi betragter en af de fem anholdt personer som hovedmistænkt i sagen. - Vi forventer yderligere en anholdelse, siger vagtchef Frank Liltorp. Nordjyllands Politi er lørdag aften i gang med flere tekniske undersøgelser, og man betragter sagen som drabsforsøg. En eller flere af de anholdte fremstilles sandsynligvis i grundlovsforhør søndag.